***Risør Arbeiderparti – programforslag 2019-2023***

**GRUNNLAGET FOR VÅR POLITIKK**

Arbeiderpartiet bygger sin politikk på grunnverdiene frihet, likhet, likeverd, rettferdighet og solidaritet. Sterke fellesskap ligger til grunn for et godt samfunn, sentralt og lokalt.

Vi vil ha en rettferdig fordeling av godene. Dramatiske klimaendringer stiller store krav til oss som er politikere i dag og vi må ta ansvar for generasjonene som kommer etter oss.

Vi er opptatt av næringsvekst og trygge arbeidsplasser. Vi vil ha gode skoler og barnehager, trygg oppvekst, gode omsorgs- og helsetjenester for alle. Hele kommunen skal tas i bruk, både byen og distriktene.

Vi er også kulturpartiet i Risør, og vil videreføre Risørs status som kultur- og festivalkommune.

Risør kommune skal være en attraktiv og ansvarlig arbeidsgiver som legger til rette for godt tverrfaglig samarbeid og utvikling hos de ansatte.

Alle i lokalsamfunnet er en ressurs og det skal ikke forekomme diskriminering på bakgrunn av for eksempel kjønn, etnisk bakgrunn, seksuell legning, livssyn eller alder. Vi skal legge vekt på å se ressursene og mulighetene for alle grupper i lokalsamfunnet vårt. På bakgrunn av Risørs aldersutvikling, med stadig flere eldre mennesker, er det viktig å anerkjenne eldre som en variert gruppe som grunnleggende utgjør et stort potensial for positiv deltakelse i samfunnet.

**Vi er et parti som bygger på samarbeid**

Vi skal ivareta Risørs interesser og muligheter gjennom et bredt samarbeid i region, fylke og nasjonalt. Vi skal bidra i regionsamarbeidet Østre Agder, være en krevende samarbeidspartner i det nye Agder, og skal markere oss nasjonalt og internasjonalt der det er ønskelig og mulig.

Vi støtter hovedprioriteringene i regionplan Agder 2030 der Risør, sammen med andre utkantkommuner i Agder, må få spesiell oppmerksomhet og støtte på områder som næringsutvikling, samferdsel og levekår.

Vi støtter opp om FNs internasjonale bærekraftsmål. Spesielt gjelder det målene om god helse, god utdanning, likestilling mellom kjønn, mindre ulikhet, bærekraftige byer og samfunn, samt et godt samarbeid for å nå målene.

**Lokaldemokrati**

Vi vil bidra til å bygge og vedlikeholde et godt lokaldemokrati:

1. Som overordnet arbeidsgiver skal vi omtale de ansatte i kommunen med respekt, og støtte dem i arbeidet med å gi innbyggerne best mulig tjenester.
2. Bidra til en opplyst, men kritisk og åpen, lokalpolitisk debatt der vi viser respekt for politiske motstandere.
3. Som grunnlag for gode beslutninger vil vi innhente opplysninger og sjekke fakta i stor bredde i kompliserte saker, og søke sannhet og objektivitet. Tillate oss å tvile der vi er usikre.
4. Se og høre de i samfunnet som aldri eller ikke så ofte ytrer seg i offentligheten.
5. Bruke sosiale medier til en bred og respektfull offentlig debatt.

**Dette vil Risør Arbeiderparti:**

**Barnehage, skole og oppvekst**

1. Det er viktig med god barnehagedekning som sørger for at kommunen er attraktiv for småbarnsfamilier. Det skal være en balanse mellom kommunale og private barnehager, som sikrer at vi driver barnehager effektivt med kvalitet og god kommunal styring.

2. Skolestrukturen skal ikke endres. De tre skolene i Risør, på Søndeled og på Hope opprettholdes.

3. Det arbeides for at alle elever sikres et godt og trygt læringsmiljø uten mobbing og annen krenkende atferd. Tidlig innsats er viktig for å sikre at alle elever oppnår grunnleggende ferdigheter i lesing, skriving og regning.

4. Arbeide sammen med skolene for å få sunn mat og bevegelse som en naturlig del av skoledagen.

5. Arbeide for å beholde og videreutvikle Risør videregående skole sammen med skoleeier Agder fylkeskommune og skolen selv. Den videregående skolen er en av kommunens aller viktigste institusjoner.

6. Risør kommune skal fortsette det gode arbeidet med flere lærlingeplasser i kommunen og ta ansvar for de som tar fagopplæring i et utdanningsløp. Lærlinger er en investering. Risør kommune skal over 20 lærlinger hvert år.

7. Et godt svømmeanlegg fremmer god folkehelse, og er i pakt med målsettingen om forebyggende helsearbeid. Et nytt eller forbedret anlegg er viktig for kommunens innbyggere.

8. Arbeide for konkrete tiltak som inkluderer barn og unge, uten å stigmatisere. Vi vil jobbe for billigere eller gratis tilgang til kultur, idrett og andre fritidstilbud.

9. Vi ønsker å legge til rette for at ungdom har et tilbud etter skoletid. Dette kan være i form av åpen kveld på skole, kulturhus eller andre steder der ungdom kan drive med aktiviteter og ha et sted å være.

**Næring og arbeid**

1. Risør Arbeiderparti vil arbeide videre for en raskest mulig utbygging av en firefelts E18 og en sterkt forbedret Fylkesveg 416 (Risørveien). Det arbeides for at alle i kommunen skal ha bredbåndstilknytning og god mobildekning.
2. Styrke Risør sentrum. Vi vil fortsatt støtte Risør By AS, og andre virkemidler som sikrer Risør sentrums attraktivitet og vekst. Distriktene skal utvikles med attraktivt sentre for bolig og næring.
3. Kreve et seriøst arbeidsliv med kamp mot sosial dumping og arbeidskriminalitet. Støtte virksomheter som bidrar til lærlingplasser, og sikre miljø og klima.
4. Styrke Risørs rolle i det regionale næringsarbeidet for å sikre Risørarbeidsplasser ved næringsvekst. Gjennom dette samarbeidet videreutvikle Risør Industripark, Moland (øst og vest) og Hestemyr, samt Sørlandsporten Næringshage.
5. Sikre Risør en sentral rolle som utvikler av produkter og tjenester innen helse, velferd, forebygging, rehabilitering og e-helse. Vi vil også arbeide for å styrke håndverksfagene og håndverksbedriftene i kommunen, samt reiseliv og kultur som næring.
6. Risør skal ha en lokal matproduksjon med vekt på et bærekraftig landbruk og høsting av havets ressurser. Jordvern er viktig i utbyggingssaker. Vi vil legge til rette for vår lokale fiskeflåte. Det arbeides for oppdrett og utnytting av havets ressurser der det er mulig.
7. Lokale innkjøp skal velges der det er mulig, og innenfor rammene av kommunens innkjøpsordninger
8. Legge til rette for at så mange ungdommer som mulig tilbys sommerjobb i kommunen.

**Helse og omsorg**

1. Risør Arbeiderparti vil styrke det brede folkehelsearbeidet som et gjennomgående tema i all kommunal planlegging.
2. Arbeide videre, sammen med regionen, for et fullverdig sykehus i Arendal.
3. Arbeide for å utvikle effektive, innovative og brukervennlige helsetjenester ved å innføre riktig kompetanse blant ansatte i helse- og omsorgssektoren, og innføre nye teknologiske løsninger og arbeidsprosesser.
4. Det skal utvikles et bedre tilbud for avlastning og korttidsplasser, samt flere omsorgsboliger i tilknytning til eksisterende tilbud.
5. Arbeidet med psykisk helse videreføres, spesielt for ungdom. Målet er tilpasset oppfølging og vekt på riktige og trygge boligtilbud, samt arbeid og tilrettelegging ellers. Fortsette ordningen med helsesykepleier (helsesøster) i videregående skole.
6. Arbeide for å øke andelen heltidsstillinger innenfor helse og omsorgssektoren.
7. Arbeidet mot vold i nære relasjoner skal videreføres og styrkes.

**Miljø og klima**

1. Risør Arbeiderparti vil fortsette en sterk og systematisk satsing på klima og miljø i alle ledd av den kommunale virksomheten, og i alle kommunale planer.
2. Alle kommunale bilkjøp skal være el-biler, så langt det er mulig. Ladestasjoner bygges ut i sentrum og andre sentrale steder.
3. Arbeide for et bedre kollektivtilbud og bedre parkerings- og overgangsmuligheter ved kollektivknutepunktene. Tilrettelegge for syklende og gående, ved for eksempel gang- og sykkelveier, sykkelparkering og gågater.
4. Redusere bruk av plast og forurensning fra plast i naturen. Innføre plastsortering for fritidsboliger. Sikre at søppel som plukkes opp langs strender og andre steder kan leveres gratis.
5. Risør Arbeiderparti vil beholde hele Urheia som ett av våre viktigste og mest verdifulle friluftsområder. Risør sentrum og allmennheten trenger denne grønne lungen til rekreasjon og trivsel, og området skal ikke bygges ut eller privatiseres.
6. Skolene i Risør skal trekkes inn i klima- og miljøarbeidet.
7. Det skal utarbeides et årlig klimaregnskap i kommunen. Kommunens mål er å bli klimanøytral.

**Kunst, kultur og trehus**

1. Risørs festivaler støttes og opprettholdes som grunnpilarer i Risørs attraktivitet og identitet. Andre kultur- og idrettsarrangementer støttes og anerkjennes i etableringsperioder og ved spesielle arrangementer.
2. Frivillige lag og foreninger støttes i hele kommunen. Det oppfordres til fellesarrangementer og samarbeid over kommunegrensene. Kulturarrangementer som fremmer integrering og inkludering gis ekstra oppmerksomhet.
3. Risør skal ha en bevisst satsing på kystkultur. Båtbyggeriene på Moen skal videreutvikles som et kystkultursenter av nasjonal interesse.
4. For å styrke arbeidet med bevaring og kulturminnevern, ønsker vi å inngå ulike typer samarbeid med andre kommuner i regionen for å hente inn tjenester og kompetanse på området. Vi vil sikre og opprettholde trehusbyens status, bevaringsverdi og historiske tradisjoner. Vi skal arbeide for et bygningsvernsenter i Risør.
5. Biblioteket skal utvikles videre som en gratis og inkluderende møteplass for alle med lengre åpningstider og mer aktivitet enn i dag.
6. Kunstparken skal fortsatt ha verksteder og atelierer, og være et helårsdrevet galleri for profesjonell kunst og kunstformidling. Risør skal utvikles som en viktig kunstby i landsdelen.
7. Vi støtter planer om gjenoppbygging av badehuset ved Holmen, om private interesser ønsker å bygge og drifte dette.
8. Vi støtter planer om å pusse opp den gamle tyskerbrakka i Urheia og utvide muligheten til bruk av brakka for skoleklasser og barnehager.

**Attraktivitet og trivsel**

1. Risør skal være en aktiv helårskommune med varierte boligområder tilrettelagt for fastboende. Vi skal fortsatt ha boplikt og den skal følges opp gjennom god informasjon og kontroll. Det skal legges til rette for boliger i hele kommunen, både i boligfelt og spredt boligbygging.
2. Vi skal vurdere følgene av boplikten nøye og i løpet av 2020 utarbeide, sammen med partilag i sammenlignbare kommuner, en egen bopliktutredning som på faglig og politisk grunnlag vurderer bopliktens effekter. Dette skal gi grunnlag for en ny samlet vurdering av temaet i partilaget. Alternativt pkt. 2: Vi skal vurdere følgene av boplikten nøye og i løpet perioden utarbeide en egen bopliktutredning som på faglig og politisk grunnlag vurderer bopliktens effekter. Der vil vi blant annet hensynta erfaringene fra Flisvika og Holmen, en skjerpet oppfølging, konsekvenser av å oppheve ordningen og erfaringer fra andre kommuner med boplikt. Dette skal gi grunnlag for en samlet vurdering av temaet i partilaget fram mot neste valgperiode.
3. Planlegging av nye boligområder bør ta hensyn til ulike grupper i befolkningen. Unge i etableringsfasen, småbarnsfamilie og mennesker i andre livsfaser har forskjellige behov. Utbygging av nye boligfelt bør i størst mulig grad skje som fortetting langs kollektivakser, med gang og sykkelstier i tilknytning til boligområder.
4. Kommunen skal til en hver tid ha tilbud om kommunale tomter i hver enkelt av de fire sentrumsområdene i Risør kommune: Risør by, Søndeled, Hope/Sandnes/Fie og Moen/Akland. Det bør også tilrettelegges for økt boligbygging i Øysang/Gjernes-området.
5. Risør skal være et attraktivt sted å bo og leve. Attraktivitet oppnås gjennom skoler, arbeid, fritid, naturopplevelser og god sosial kontakt. Risør er et helårssamfunn med en travel sommer som en ekstra bonus. Det skal fortsatt legges til rette for fritidsboliger som videreutvikler Risør som turistdestinasjon.
6. Risør skal være en kommune for inkludering og mangfold der både kommunen, frivillige og næringsliv må arbeide for økt inkludering.
7. Det satses på økt bobilturisme med god tilrettelegging av bobilparkering med tilhørende serviceanlegg.
8. Det satses på båtturisme med gjestehavner og tilrettelegging i skjærgården, samt korttidsplasser i indre havn for fritidsbåter. Vi ønsker flere båtplasser i områder der tilbudet ikke er tilstrekkelig.
9. Strender, skjærgård, lekeplasser og badeplasser skal vedlikeholdes og tilrettelegges for allmennheten.